	                       	P  R I J E D L O G


Na temelju čl. 9. Zakona o pogrebničkoj djelatnosti (»Narodne novine« broj 36/15 i 98/19) і  članka 27. Statuta Grada Zlatara ("Službeni glasnik Krapinsko-zagorske županije" broj 36A/13, 9/18, 9/20, 17A/21 i 51/25), na prijedlog gradonačelnice Grada Zlatara, Gradsko vijeće Grada Zlatara na --------sjednici održanoj dana -------2026. godine donosi 
ODLUKU O ODREĐIVANJU POSLOVA PRIJEVOZA 
POKOJNIKA KOJI SE FINANCIRAJU IZ PRORAČUNA GRADA ZLATARA 

Članak 1.
Ovom se Odlukom određuju poslovi prijevoza pokojnika koji se financiraju iz proračuna Grada Zlatara te uvjeti i postupak provedbe javnog natječaja.

Članak 2.
Pod poslovima prijevoza pokojnika koji se financiraju iz Proračuna Grada Zlatara podrazumijeva se preuzimanje i prijevoz umrle osobe ili posmrtnih ostataka od mjesta smrti do nadležne patologije ili sudske medicine za koje nije moguće utvrditi uzrok smrti bez obdukcije.
Prijevoz pokojnika obavlja se po nalogu mrtvozornika.
Osoba kojoj su povjereni poslovi prijevoza pokojnika dužna je osigurati dežurstvo od 00:00 do 24:00 sata svakog dana.

Članak 3.
Obavljanje poslova prijevoza pokojnika iz članka 2. ove Odluke povjerava se pravnoj ili fizičkoj osobi upisanoj u odgovarajući registar za obavljanje pogrebničke djelatnosti na temelju Ugovora, a nakon provedenog javnog natječaja. 

Članak 4.
Ugovor za obavljanje poslova prijevoza pokojnika iz članka 2. ove Odluke zaključuje se nakon provedenog javnog natječaja pod sljedećim uvjetima: 
- Ugovor se može sklopiti na vrijeme od najdulje četiri godine,
- ponuditelj mora biti pogrebnik koji ispunjava uvjete za obavljanje pogrebničke djelatnosti sukladno Zakonu o pogrebničkoj djelatnosti,
- ponuditelj mora dokazati osposobljenost i opremljenost za obavljanje pogrebničke djelatnosti, i to: preslikom rješenja o ispunjavanju uvjeta za obavljanje pogrebničke djelatnosti,
- ponuditelj mora dokazati da raspolaže najmanje jednim pogrebnim vozilom koje ima u vlasništvu ili zakupu (preslikom prometne knjižice pogrebnog vozila), a koje vozilo zadovoljava važeće sanitarno-tehničke i higijenske uvjete određene posebnim propisima,
- ponuditelj mora dokazati da je ispunio obvezu plaćanja svih dospjelih poreznih obveza i obveza za mirovinsko i zdravstveno osiguranje, i to: potvrdom Porezne uprave o stanju duga
- ponuditelj mora dokazati da je ispunio sve obveze prema Gradu Zlataru, i to: potvrdom Grada Zlatara,
	- ponuditelj je dužan dostaviti  izjavu osobe ovlaštene za zastupanje ponuditelja o spremnosti na zaprimanje poziva mrtvozornika u vremenu od 00:00 do 24:00 sata tijekom svakog dana kalendarske godine te o mogućnosti preuzimanja umrle osobe ili posmrtnih ostataka najkasnije u roku od 2 sata od primitka poziva,
- ponuditelj mora dokazati da ovlaštena osoba za zastupanje nije pravomoćno osuđena za kaznena djela i prekršaje iz čl. 13. Zakona o pogrebničkoj djelatnosti, što dokazuje izvornikom uvjerenja o nekažnjavanju, odnosno uvjerenjem o neizricanju prekršajne kazne za fizičku osobu ponuditelja ili odgovornu osobu u pravnoj osobi ponuditelja (ne starijim od 30 dana od dana objave natječaja), 
- ponuditelj je dužan dostaviti Izjavu o dostavljanju bjanko zadužnice za uredno ispunjavanje ugovora prije potpisivanja istog.
Način i rokovi plaćanja određuju se ugovorom. 

Članak 5.
Odluku o raspisivanju natječaja, te odluku o odabiru najpovoljnijeg ponuditelja na temelju provedenog natječaja donosi gradonačelnik Grada Zlatara.
 	Natječaj provodi stručno povjerenstvo od tri člana koje imenuje gradonačelnik. 
	Natječaj za obavljanje poslova prijevoza pokojnika iz članka 2. ove Odluke, raspisuje nadležni upravni odjel.
Povjerenstvo za provedbu postupka izrađuje ponudbenu dokumentaciju, otvara ponude i predlaže gradonačelniku najpovoljnijeg ponuditelja. 
Natječaj se provodi prikupljanjem pisanih ponuda u zatvorenim omotnicama preporučeno poštom ili osobnom dostavom u pisarnicu Grada Zlatara.
 Ponude koje nisu podnesene u propisanom roku neće se razmatrati i neotvorene se vraćaju ponuditelju. 
Natječaj se objavljuje na internetskoj stranici i oglasnoj ploči Grada Zlatara.
Javnom otvaranju ponuda imaju pravo prisustvovati ponuditelji ili njihovi ovlašteni predstavnici uz uvjet predočenja pisanog dokaza o ovlasti.
Najpovoljnijim ponuditeljem smatrat će se ponuditelj koji uz ispunjenje svih uvjeta iz natječaja ponudi ukupno najnižu cijenu.. Za donošenje odluke dovoljna je jedna prihvatljiva ponuda. 
Protiv odluke o odabiru najpovoljnijeg ponuditelja žalba nije dopuštena, ali se može pokrenuti upravni spor. 

Članak 6.
Ugovor o povjeravanju poslova prijevoza pokojnika s izabranim ponuditeljem zaključuje gradonačelnik. Prije sklapanja ugovora odabrani ponuditelj dužan je dostaviti bjanko zadužnicu kao sredstvo osiguranja urednog ispunjenja ugovornih obveza, u iznosu i pod uvjetima određenima dokumentacijom javnog natječaja. 

Članak 7.
U slučaju da pogrebnik ne obavlja svoje poslove u skladu sa zaključenim ugovorom ili u slučaju da prestane ispunjavati uvjete za obavljanje pogrebničke djelatnosti, Grad Zlatar će raskinuti ugovor o povjeravanju poslova prijevoza pokojnika i prije isteka roka na koji je ugovor sklopljen. 
Ugovor se smatra raskinutim istekom roka od 30 dana od dana dostave pisane obavijesti o raskidu ugovora pogrebniku. 
Istovremeno s raskidom ugovora, gradonačelnik je dužan pokrenuti i postupak natječaja za odabir novog pogrebnika koji će obavljati poslove.

Članak 8.
 Nadzor nad provođenjem ugovornih obveza obavlja nadležni upravni odjel Grada Zlatara.

Članak 9.
Stupanjem na snagu ove Odluke, prestaje važiti Odluka o određivanju poslova prijevoza pokojnika koji se financiraju iz proračuna Grada Zlatara („Službeni glasnik Krapinsko-zagorske županije“ broj 28/15).

Članak 10.
Ova Odluka stupa na snagu osmog dana od dana objave u „Službenom glasniku Krapinsko-zagorske županije".

